                      2.3 Kutubxonalar ishini samarali tashkil etish
[bookmark: _GoBack]1-mavzu. Kutubxonada kitob ko‘rgazmasi va kitob reklamasini tashkil etish.
                                        (2 soat nazariy mashg‘ulot)

Mavzuli kitob koʻrgazmalari. Mavzular boʻyicha eng qimmatli adabiyotlarni koʻrsatish, targʻib qilish. Kitobxonga mavzuni chuqur va tizimli oʻrganishda yordam berish. Yangi adabiyotlar koʻrgazmasi. Yangi olingan kitoblar haqida kitobxonlarga tizimli ravishda axborot berib borish. Kitob vitrinalari koʻrgazmani shakllantirish. Adabiyotlarni joylashtirish. 
Reja:
1. Kitob koʻrgazmalari va kitob reklamasi tushunchalari.
2. Kutubxonada kitob koʻrgazmasini tashkil etish.
3. Kitob ko‘rgazmalarining turlari
4. Kutubxonada kitob reklamasini tashkil etish. 

“Rolli o‘yin” metodi
Rolli o‘yin – qoyilmaqom qilib o‘xshatish. Mavzu asosida timsollarga bo‘linib rollarga kirishib, sahna ko‘rinishi ko‘rsatish.

1. Kitob koʻrgazmalari va kitob reklamasi tushunchalari.
Kutubxonada kitob ko‘rgazmasi va kitob reklamasini tashkil etish juda foydali va samarali faoliyatdir, chunki bu nafaqat kitoblarning tanishtirilishini, balki o‘quvchilarda kitobga bo‘lgan qiziqishni oshirishni ham ta’minlaydi. Quyida kutubxonada kitob ko‘rgazmasi va reklamasini tashkil etish bo‘yicha ba’zi tavsiyalar keltirilgan:
Kitob koʻrgazmalari va kitob reklamasi – bu kitoblar va ularning mualliflari, nashriyotlari, va boshqa soha vakillarini keng jamoatchilikka tanitish, o‘quvchilarga kitoblar haqida ma’lumot berish va ularga qiziqish uyg‘otish maqsadida o‘tkaziladigan tadbirlar va faoliyatidir.  
Kitob koʻrgazmalari – bu kitoblarni ko‘rgazma shaklida namoyish qilish, ularni sotish yoki targ‘ib qilish maqsadida tashkil etilgan tadbirlardir. Bunday tadbirlar ko‘pincha kitobsevarlar, o‘qituvchilar, o‘quvchilar, kitob nashriyotlari va kitob do‘konlari uchun juda muhim bo‘ladi. Kitob ko‘rgazmalar kitoblar, yangi nashrlar, haqida foydali ma’lumotlar berish bilan birga, mualliflar va ularning ishlari bilan tanishish imkonini beradi. 
– Kitoblarni targ‘ib qilish: Yangi kitoblar va ularning mualliflarini ommaga tanitish.
– O‘quvchilar bilan bevosita aloqalar o‘rnatish: Kitoblar va nashriyotlar o‘rtasida o‘zaro muloqot o‘rnatish.
– Kitob bozori haqida ma’lumot olish: Nashriyotlar o‘z kitoblarini taqdim etish va sotish uchun yaxshi imkoniyatlar yaratish.
– O‘quvchilarni yangi kitoblar bilan tanishtirish: Kitob koʻrgazmalari yangi nashrlar va kitoblar haqida foydali ma’lumotlar berishga yordam beradi.
Kitob reklamasining maqsadi — kitoblarni keng jamoatchilikka tanitish va ularga qiziqish uyg‘otishdir. Reklama kitobning nashri, taqdimoti va sotilishi jarayonlarini yanada samarali qilish uchun foydalaniladi. Kitob reklamasining turli usullari mavjud, jumladan televizion va radio reklama, onlayn reklama, matbuot va ijtimoiy tarmoqlar orqali reklama qilish.
– Matbuot reklamalari: Kitoblarni gazeta, jurnal yoki boshqa chop etilgan materiallarda reklama qilish.
– Televideniye va radio reklamalari: Kitoblarning taqdimoti, mualliflar bilan suhbatlar yoki reklama roliklari orqali kitoblarni targ‘ib qilish.
– Onlayn reklama: Internetda, jumladan, ijtimoiy tarmoqlar, veb-saytlar, elektron pochta orqali reklama qilish.
– Afishalar va plakatlar: Kitoblarning reklama materiallari sifatida afishalar yoki plakatlar chiqarish.
– Kitob sharhlari va tanqidiy maqolalar: Kitoblar haqida ixtisoslashgan saytlarda sharhlar va tanqidiy maqolalar chiqarish.
Kitob reklamasi maqsadlari:
– Kitob sotuvini oshirish: Kitoblar haqida ma’lumot berish orqali o‘quvchilarga yangi kitoblar haqida xabar berish va ularni sotib olishga undash.
– O‘quvchilarni yangi mualliflar bilan tanishtirish: Reklama yangi mualliflar yoki o‘ziga xos kitoblar haqida o‘quvchilarga ma’lumot beradi.
– Kitoblar haqida umumiy tushunchalarni yaratish: Kitoblar haqida kengroq tushunchalar yaratish, kitoblar, mualliflar va janrlar haqida jamoatchilikda qiziqish uyg‘otish.
Shu bilan birga, kitob koʻrgazmalari va reklama o‘zaro bog‘liq bo‘lib, ko‘pincha reklama kitoblar haqida ma’lumot berish va sotish maqsadida ko‘rgazmalar bilan birga olib boriladi.
2. Kutubxonada kitob koʻrgazmasini tashkil etish.
Kutubxona – bibliografiya xizmatining jiddiy tarkibiy qismi kutubxonalarning ko‘rgazma faoliyati hisoblanadi.
Kutubxona ko‘rgazmasi bu – kutubxona foydalanuvchilariga ko‘rish va tanishish uchun tavsiya qilinadigan maxsus tanlangan, tizimlashtirilgan nashr asarlari va boshqa tashuvchilardagi axborotlar namoyishi, har bir  ko‘rgazma o‘zining aniq vazifasiga ega bo‘lishi va muayyan kitobxonlarga mo‘ljallangan bo‘lishi lozim. Ko‘rgazma kitoblarni yoki ularning mazmunini ochuvchi materiallarni ko‘z bilan ko‘rinadigan holda namoyish etishdan iborat.
Ko‘rgazma faoliyati ko‘rgazmalilik tamoyiliga asoslanadi. Kitoblar va boshqa axborot manbalarining o‘zini ularning mazmunini yorqin ochib bergan holda bevosita ko‘rsatish o‘qishga e’tiborni tortish masalalariga xizmat qiladi, zarur nashrlarni izlashni osonlashtiradi. Ko‘rgazmalarda tavsiyalarni illyustratsiyalar (portretlar, dekorativ elementlar) hamda sitatalar, annotatsiyalar, grafiklar, jadvallar va shu kabilar bilan mustahkamlash imkoniyatidan foydalaniladi. Lekin hamma aytilgan elementlar, agar bir butun yaxlitlikka ega, ko‘rgazmaning asosiy g‘oyasiga qaratilgan, kitoblar mazmunini ochishga yordam beradigan bo‘lgan holda ijobiy ta’sir ko‘rsatadi. Ko‘rgazmaga qo‘yilgan material va uni ko‘rsatish usulida yangilik, originallik elementar bo‘lishi lozim. Ko‘rgazmalarni namoyish qilish uchun doimiy joy ajratish hamda maxsus jihozlar, tagliklar, kitob ko‘rgazma vitrinalari, stendlardan foydalanish maqsadga muvofiq. Kitob-illyustratsiya ko‘rgazmasiga keluvchilarning e’tiborini oshirishga ko‘rgazmaning badiiy bezash uslubi, uning texnikaviy elementlari, unda foydalanilgan yangi konstruktiv materiallar yordam beradi. 
Kutubxonaning ko‘rgazmalar faoliyati – kutubxonachilik xizmati ko‘rsatishning muhim tarkibiy qismidir. Bu faoliyat ko‘rsatmalilik prinsipiga tayanib, uni joriy etishning ta’sirchan usullaridan birini ifoda etadi. Ish jarayonida dolzarb mavzular va muammolar: 
– adabiyotlarning kitob-illyustrativ ko‘rgazmalari; 
– muhim va xotira sanalarga doir, o‘quv jarayoniga yordam sifatidagi ekspozitsiyalar;
– shuningdek, noan’anaviy ko‘rgazmalarni tashkil etish:
– savolnomalar ko‘rgazmasi, fikr-mulohazalar ko‘rgazmasi, bir portreti ko‘rgazmasi, ko‘rgazma-bahs, ko‘rgazma-kitobxon benefisi; ko‘rgazma –rebus, bir kitob ko‘rgazmasi, ko‘rgazma-dialog, ko‘rgazma-viktorina, bir janr, bir muallif koʻrgazmasi;
 – ko‘rgazma-ertaklar, ko‘rgazma-taqvim va boshqalar.
Bugungi kutubxonalarni ular faoliyatining turli xil tomonlarini: yangi xizmatlar yoki mahsulotlar taqdim etish, yangi texnologiyalar, markaz faoliyatini boshqarishning yangi metodlaridan foydalanib takomillashtirmasdan turib rivojlantirish mumkin emas.
 Kutubxonada ko‘rgazma faoliyatining majburiy sharti unda ko‘rsatilayotgan adabiyot oldiga erkin borish hisoblanadi.
Kutubxona ko‘rgazmalarini qator belgilari bo‘yicha turlarga ajratish mumkin:
– maqomi (status) bo‘yicha;
– mazmuni bo‘yicha;
– ko‘rgazmaga qo‘yilgan materiallarning nashr qilingan va kutubxonaga kelgan vaqti, ko‘rgazma joyi, ishlash muddatlari, jamg‘armani ochib berish to‘liqligi bo‘yicha:
– nashrlar turlari, konstruktiv xususiyatlari va boshqalar bo‘yicha.
 Ta’lim muassasalari kutubxonalarida qo‘llaniladigan an’anaviy kitob ko‘rgazmalari turlari: dolzarb mavzular va muammolar bo‘yicha, shaxsiy         va janrlar bo‘yicha, muhim va xotira sanalari, o‘quv jarayoniga yordam ko‘rgazmalari bu sohadagi ishning ta’sirchan shakllaridan bo‘lib qoldilar.
 Kitob-illyustratsiya ko‘rgazmasini tashkil qilish bo‘yicha hosil bo‘lgan g‘oyani haqiqatda mavjud kitoblar, kutubxona interyeri hamda televizor ekranlaridan, ommaviy axborot vositalaridan hayotimizga kirib kelayotgan yangiliklar bilan muvofiqlashtirish jiddiy ahamiyatga ega.
3.Kitob ko‘rgazmalarining turlari
                                       Kitob ko‘rgazmasi turlari
Kutubxona faoliyatida kitob ko‘rgazmasi eng asosiy ishlardan biri hisoblanadi. Kutubxonada an’anaviy kitob ko‘rgazmasi faol olib boriladi.

• Yangi adabiyotlar ko‘rgazmasi; 
• Dolzarb mavzu va masalalar bo‘yicha ko‘rgazma; 
• Shaxsga oid ko‘rgazmalar; 
• Muhim va unutilmas sanalarga bag‘ishlangan ko‘rgazmalar. 
Har bir ko‘rgazmaning o‘ziga xos xususiyatlari mavjud. Yangi adabiyotlar ko‘rgazmasining asosiy maqsadi - yangi olingan kitoblar haqida kitobxonlarga tizimli ravishda axborot berib borish (kitob, gazeta, jurnal, foto va videoma’lumotlar). Ko‘p hollarda bu ko‘rgazmalar tarkibi universal hisoblanadi. Kitob ko‘rgazmada turli soha yo‘nalishlari bo‘yicha adabiyotlar joy olishini inobatga olgan holda, ko‘rgazmadagi adabiyotlar sistemali joylashtiriladi. An’anaviy ko‘rgazmalar masalan – “Yangi kitoblar” deb nomlash namunaga aylanib qolgan, shuning uchun yangi ko‘rgazma nomlarini kashf etish kerak, masalan: “Bizga yangi kitoblar keldi”, “Kitob javonida yangi kitoblar” va boshqalar. 
 Dolzarb mavzu va masalalar yuzasidan tashkil etiladigan ko‘rgazmalarning asosiy maqsadi – foydalanuvchilarni aniq bir mavzu, muammo ko‘rgazma orqali yoritish va e’tiborini jalb eta oladigan adabiyotlarni tavsiya etishdir. Foydalanuvchilar uchun dolzarb va qiziqarli mavzularni tanlash kutubxonachining vazifasidir. Bunda kutubxonachi o‘z bilimi, salohiyatini ishga solgan holda mavzuga oid sarlavhalar topishi kerak. Masalan: “Odam savdosidan ogoh bo‘ling”, “Kichik biznes va tadbirkorlik”
 Virtual kitob ko‘rgazmasi - bu internet tarmog‘ida  veb-texnologiyalardan foydalangan holda matbuot va bosma nashrlarning, shuningdek kutubxonadan masofadan turib foydalanuvchilar uchun ko‘rish, tanishish va ulardan foydalanish uchun tavsiya etiladigan elektron resurslar. Ko‘rgazma nashrlarining virtual taqdimoti ularning mazmunini ochib beradi, elektron shaklda mavjud bo‘lgan va internet orqali erkin foydalanish mumkin bo‘lgan bibliografik, ensiklopedik, faktografik materiallar bo‘lishi talab etiladi. 
Shaxsga oid ko‘rgazma – biror bir shaxs to‘g‘risida ko‘proq ma’lumot berish va uning faoliyatiga taalluqli ma’lumotlar bilan ko‘rgazmani boyitish. Bunday ko‘rgazmalar asosan, shoir va yozuvchilar, rassomlar, kompozitorlar, olimlar, siyosatshunoslar, tarixchilar va boshq. Ko‘rgazmaning birinchi bo‘limida shaxs hayoti va ijodi bo‘yicha; Ko‘rgazmaning ikkinchi bo‘limida uning faoliyati va asarlari aks ettiriladi. 
   Muhim va unutilmas sanalarga bag‘ishlangan ko‘rgazmalar – asosan kalendarning qizil rangi bilan belgilangan sanalarga bag‘ishlab o‘tkaziladigan ko‘rgazma turidir. Biror bir hodisa, bayram, tarixiy urf-odat, an’analar ko‘rgazmada aks ettiriladi.     
Mashhur kishilarning hayoti va ijodiga bag‘ishlangan kitob ko‘rgazmalari - yozuvchi, shoirning hayot yo‘lini yoritib bersa, ikkinchidan kitobxonni uning asarlari, u haqidagi nashrlar bilan tanishtiradi. Bunda biografik ocherklar, xotiralar, asarlar to‘plamlari, yozuvchi yoki shoirning ijodi to‘g‘risidagi tanqidiy asarlar qo‘yiladi. Hujjatlar – foto- rasmlar, portretlardan foydalanish muhim ahamiyatga ega. “G‘azal mulkining sultoni”, “Alisher Navoiy mutafakkir shoir”, “Kamoliddin Behzod XXI asrda”, “Abdulla Avloniy-ma’rifatparvar shoir” nomlarida ko‘rgazmalar tashkil etish mumkin. 
   Janr ko‘rgazmasi – uning maqsadi kitobxonlar e’tiborini bir janrdagi kitoblarga jalb qilish va qiziqtira olish, o‘qishga ilhom bag‘ishlashdan iborat. Buni qanday amalga oshirish mumkin? Variantlardan biri ko‘rgazmada nafaqat ma’lum bir janr asarlari, balki ushbu janrning kelib chiqishi, uning asoschilari, uning tarixidan qiziq va jamiyatda ma’lum qilinmagan faktlar haqida ma’lumot berishdir. Kutubxonachiga bunday ko‘rgazmani tashkil etishda birinchi yordamga ensiklopedik lug‘atlar va terminologik adabiyotlar qo‘l keladi. Masalan, ko‘rgazmani quyidagicha nomlash mumkin, turli xil ertaklarga bag‘ishlangan bo‘lib “Ertaklarning sehrli olami” ko‘rgazmadan ko‘zlangan maqsad – bolalarni ertaklarning turli xil yo‘nalishdagi janrlari bilan yaqindan tanishtirishdir. Bunday ko‘rgazmalarning turli ko‘rinishdagi nomlari bo‘lishi mumkin: «Sehrli ertak», «Jonivorlar haqida ertak», «Uy yumushlari haqidagi ertaklar» va h.k. Bir asar ko‘rgazmasi – bu ko‘rgazmaning unutilmas shaklidir. Ko‘rgazmaning maqsadi kitobxonni biror bir aniq kitobga qiziqtirish va aynan shu kitob bilan bog‘liq ma’lumotlarni ham ko‘rgazma sifatida taqdim etish maqsadga muvofiq. Bu – ko‘rgazmaga qo‘yilgan kitobning muallifi haqida, uning hayoti va ijodi, kitobning yaratilish tarixi, asar qahramonlari haqida va ularning taqdiri, asarga bag‘ishlab chizilgan birqancha rassomlar tomonidan yaratilgan rasmlar va asardagi lavhalarni aks ettiruvchi fotosuratlar joylashtirilishi mumkin. Bunday ko‘rgazmada kitob tanlashda to‘g‘ri tanlov juda muhim hisoblanadi. Tanlangan kitob oddiy emas balki yorqin, mazmunli, qiziqarli bo‘lishi zarur. Masalan, o‘tgan asrlarda chop etilgan yoki zamonaviy klassik asarlari, o‘lkashunoslikka doir adabiyotlar bo‘lishi mumkin.
Unutilgan asarlar ko‘rgazmasi – bu ko‘rgazmaning vazifasi, ba’zi sabablarga ko‘ra kitobxonlar tomonidan foydalanmay qo‘yilgan badiiy va ilmiy jihatdan mashhur bo‘lgan kitoblardan tarkib topishi mumkin. Bu ko‘rgazma turi ayniqsa yoshlar uchun ahamiyatli hisoblanadi. Ularning ko‘p qismi zamonaviy adabiyotlarni mutolaa qiladilar, ota -onalarimiz qanday kitoblar o‘qiganliklari haqida unchalik ham ma’lumotga ega bo‘lmaydilar. Shulardan kelib chiqqan holda ko‘rgazmalarni quyidagicha nomlashimiz mumkin: “Otaonalarimizning sevimli kitoblari” yoki “Biz o‘qigan kitob va sen ham o‘qi”. Bunday ko‘rgazmalar ikki avlod o‘rtasidagi o‘zaro tushunish, bir-birini anglash mutanosibligini mo‘tadillashtirishga turtki bo‘ladi hamda bugungi yoshlarning rivojlanishi uchun zamin yaratuvchi ma’naviy va axloqiy yo‘nalishdagi kitoblarni qaytarishga yordam beradi.
  Ekspress-ko‘rgazma - biror-bir nashrning turli xil guruhdagi kitobxonlar ommasi uchun mo‘ljallangan qiziqarli mavzulardagi materiallardan tashkil topgan ko‘rgazmaviy tezkor shakli. Bunday ko‘rgazmalar ma’lum bir kun nomiga yoki biror mavzuga mo‘ljallab tashkil etilsa 3-5 kun oralig‘ida ko‘rgazma sifatida ko‘rgazmaviy tokchalardan joy oladi. Misol tariqasida ko‘rgazmaning markazida “Qiziqarli maqola”, “Diqqat qiling yangi kitoblar” nomli kitob yoki maqola joylashtirilishi mumkin. Bunda belgilab olingan mavzuga oid turli mualliflar tomonidan taqdim etilgan kitoblar yoki maqolalar ko‘rgazmadan joy egalaydi. 
  Kitob ko‘rgazma ekspozitsiyasi – bu kutubxonada o‘tkaziladigan ko‘rgazmalar mavzusidan kelib chiqqan holda mavzuga oid aksessuarlar, buyumlar bilan boyitilsa ko‘rgazma mavzusiga chuqurroq kirib borishga imkon beradi. Albatta kutubxonada ko‘rgazmaning mavzusiga oid aksessuarlar mavjudligi inobatga olinishi kerak. Agarda kutubxona fondida bunday imkoniyat mavjud bo‘lmasa muzeylar bilan hamkorlikda ish olib borish maqsadga muvofiq. Bunda aynan eksponat yoki aksessuarlarning aslidan foydalanmasdan ularning suratlarini ko‘rgazmaviy qurol sifatida foydalanish mumkin.     
  Ko‘rgazmani birgalikda yaratamiz – bunday ko‘rgazma turi tabiiy xom-ashyolar, o‘yinchoqlar va boshqa buyumlardan tashkil topgan bo‘lib, masalan qo‘l mehnati bilan yasalgan kichik bir daraxt bor, uning yoniga ba’zi mehnat qurollarini joylashtiriladi rangli qog‘ozlar, gullar, qog‘ozlardan yasalgan katta harflar va yana o‘z farazimizdan kelib chiqqan holda qo‘shimchalar qilish mumkin. Endi daraxtni foydalanuvchilar tomonidan o‘zlari sevib mutolaa qiladigan boshqalarga tavsiya qilishni istaydigan kitoblarini o‘zlari istagan mehnat qurollari orqali yozib qoldirishlari mumkin. Bu ham sevimli kitoblar ko‘rgazmasi va o‘yin turiga to‘g‘ri keladi. Ko‘rgazmada tavsiya etilgan adabiyotlardan mavjud kitoblar daraxti paydo bo‘ladi.
 Ko‘rgazma sovg‘a – bu yaxshi kitob bilan kutilmagan uchrashuv, sovg‘a. Bunday ko‘rgazma turlari shinamlik va bayramona muhitni keltirib chiqaradi. Foydalanuvchilar toifasidan kelib chiqqan holda kutubxonachilar tomonidan kitoblar tanlab olinadi va ularni bayramona kayfiyat keltirib chiqaradigan ko‘rinishda o‘raladi, maqsad - foydalanuvchilarning e’tiborini jalb qilish. Sovg‘a sifatida o‘ram ichida qaysi kitob yashiringanligini kitobxon bilmaydi, ko‘rgazmaning sharti tanlangan kitob o‘ramini uyda ochish tavsiya etiladi. Masalan kutubxonachi bolalarga uylarida o‘qish uchun kitoblarni tanlab olishlarini aytadi. Kitoblar qog‘ozga o‘ralgan holda va kitobxon qaysi kitobni olayotganligini bilmaydi. Jasorat uchun sovrinlar beriladi. Kitobni qaytib olayotganlarida o‘quvchi bilan kitob nima haqida yozilgani to‘g‘risida suhbat o‘tkazish tavsiya etiladi. Ushbu uslub kitobxonlik madaniyatini oshirish bilan bir qatorda unitilib ketayotgan mashhur asarlarni qayta jonlanishiga olib keladi. Kutubxonalarda tobora interfaol ko‘rgazma turi ommalashib bormoqda. Bu bevosita kutubxonachi va foydalanuvchi o‘rtasida muloqotni yuzaga keltiradi va yaratilgan ko‘rgazma to‘g‘risida suhbatlar olib boriladi va muammolar o‘rganiladi.
                       Kitob ko‘rgazmasini tayyorlash metodikasi
Katalog va kartotekalar, ro‘yxatlar, bibliografik ko‘rsatkichlarga nisbatan kitob ko‘rgazmalari adabiyotlar targ‘ibotining keng qo‘llanadigan shaklidir. Bundagi adabiyotni bevosita ko‘rsatish har qanday kitobxon diqqatini o‘ziga tortadi. Ko‘rgazmaning samarasi, ta’siri uni tayyorlash sifatiga bog‘liq. 
Ko‘rgazmani tayyorlash jarayoni mavzuni tanlash bilan boshlanadi. Kutubxonalarning vazifasi davrning dolzarb masalalari, dunyo va mamlakat hayoti, fan-texnika, madaniyat yutuqlari, ijtimoiy-siyosiy voqealar, muhim sanalar va yubileylarga oid adabiyotlarni o‘z vaqtida targ‘ib qilib borishdan iborat. Ko‘pgina ko‘rgazmalar boshqa ommaviy tadbirlarga qo‘shimcha sifatida tashkil qilinadi. Kitob ko‘rgazmasini tashkil etishga kirisha turib avval muhim mavzu tanlab olinadi. Shundan keyin kitob fondiga  murojaat etiladi. Bu yerda u yoki bu adabiyotning yo‘qligi yoki yetarli emasligi kabi qiyinchiliklar bilan to‘qnash kelish mumkin. Shuning uchun avvalo fondni mavzu bo‘yicha tahlil qilib, shundan keyingina ko‘rgazma tayyorlanadi. Kitobxon uchun ko‘rgazmaning qimmati unda ko‘rsatilayotgan adabiyotlar bilan belgilanadi. Adabiyotlar avvalo g‘oyaviy, badiiy jihatdan puxta, yangi, kitobxon talabiga mos bo‘lishi kerak. Tanlangan adabiyotlar chuqur o‘rganilib, tizimlashtiriladi. Shundan keyin ko‘rgazmani shakllantirish bosqichiga o‘tiladi. Ko‘rgazma kitobxonga estetik ta’sir etadigan, uning diqqatini kitobga qaratadigan, kerakli yo‘nalishga sola oladigan darajada shakllantirilishi zarur. Ko‘rgazmani shakllantirishda bir necha jihatlarni hisobga olish kerak.
 1. Kitob vitrinalari. Ko‘rgazmani shakllantirishda asosiy element hisoblanadi. Shuning uchun tayyorgarlik ko‘rish davomida oldindan vitrina yoki stendning ko‘rinishini bilish kerak. Ko‘rgazma uchun 3-5 ta kitob vitrinasi olinadi. Har bir tokchasida 6-8 tadan adabiyot joylashtirilishi kerak. Kitob vitrinalarini P shaklida, yoysimon, to‘lqinsimon, burchakli, shaxmatsimon joylashtirish mumkin.
 2. Adabiyotlarni joylashtirish. Adabiyotlarni joylashtirishda ularning mantiqiy xususiyati hisobga olinadi. Adabiyotlar mavzuni yoritib bera olish darajasida joylashtirilishi kerak. Ularni joylashtirishda masalani tizimli yoritish tartibi qo‘llaniladi. Tanlangan rasmlar adabiyot mazmuniga mos ravishda kitob bilan yonma-yon joylashtiriladi. Adabiyotlarni joylashtirishda muqovaning rangiga ham e’tibor berish kerak. Ayrim sahifalardagi portretlar, rasmlar, rangli tasvirlarni ochib qo‘yish mumkin. Kitoblar ustma-ust qo‘yilmaydi. Jurnallardan, to‘plamlardan, asarlar to‘plamining ayrim tomlaridan olingan maqolalar ikki usulda ko‘rsatiladi. Kitob muqovasiga muallif nomi, maqolaning sarlavhasi va betlari ko‘rsatilgan kartochka qistirib qo‘yiladi yoki jurnalning o‘sha maqola boshlangan varag‘i ochib qo‘yiladi va kartochkada jurnal nomi, nashr yili, asarlar to‘plamining nomi, jild soni hamda betlari ko‘rsatiladi. Ko‘rgazmada gazetani ko‘rsatish bir oz murakkab. Chunki uning hajmi katta, shuning uchun gazeta buklab qo‘yiladi, bu esa uni ko‘rgazmadan olib ko‘rishda qiyinchilik tug‘diradi. Shuning uchun gazeta maqolalarining kseronusxalarini qo‘yish mumkin. 
3. Sarlavhaning ahamiyati. Kitobxon diqqatini tezda jalb etadigan element ko‘rgazmaning sarlavhasidir. U ko‘rgazmaga ma’naviy urg‘u beradi. Sarlavha sodda, qisqa, kitobxon qabul qilishi uchun oson bo‘lishi kerak. Sarlavha o‘lchami va unga tanlangan rang ko‘rgazmaning mazmuniga mos bo‘lishi shart. 
4. Sitata, matn va illyustratsiyalardan foydalanish. Ko‘rgazma mavzusiga mos tanlangan sitata, qisqa matn va turli illyustratsiyalar ko‘rgazmaning ta’sirchanligini oshiradi. Ko‘rgazma nomiga va alohida har bir bo‘lim uchun sitata tanlanadi. Ularni yozishda mazmunga mos holda rang tanlanadi. Shrift belgilab olinadi. Lekin faqat ikki-uchta rang tanlanishi kerak, undan ortig‘i kitobxonni charchatadi. Bundan tashqari, har bir rang o‘z xususiyatiga ega ekanligini yodda tutmoq lozim. Bu ko‘proq ularning qo‘llanilishida namoyon bo‘ladi. Sof ranglarga qizil, ko‘k, sariq ranglar kiradi. Quyidagi ranglar o‘zaro uyg‘unlik hosil qiladi: qora rang – sariq, olovrang, tilla va kumushrang bilan; qizil-oq-ko‘k; oq rang – ko‘k, qizil va yashil rangda. O‘zaro nouyg‘un ranglar: sariq qizil rangda, ko‘k sariq rangda.
 5. Kartoteka. Ko‘rgazmaga hajmi uncha katta bo‘lmagan kartoteka ham tuzilishi maqsadga muvofiqdir. Unda ko‘rgazmadan joy olmagan adabiyotlarning (mavzu doirasida) tanlab tavsiflangan kartochkalari joylashtiriladi.
 6. Ko‘rgazma bilan ishlash. Ko‘rgazmadagi adabiyotlarni o‘qish uchun berish, ko‘rgazmaning o‘zini targ‘ib qilish bo‘yicha ish olib boriladi. Mavzuga oid berilgan kitoblarni miqdoriga qarab ham ko‘rgazmaning muvaffaqiyatini bilish mumkin. Shuning uchun ko‘rgazmada berilgan har bir kitob alohida hisobga olib boriladi. O‘tkazmoqchi bo‘lingan yoki o‘tkazilgan ko‘rgazma tadbirlarining tahlili, har qanday kutubxona uchun muhim yo‘nalish  hisoblangan ushbu faoliyatni mukammallashtirib, tadbirni kitobxonlarning talab va qiziqishlariga yaqinlashtirishga xizmat qiladi. 

4. Kutubxonada kitob reklamasini tashkil etish. 
[bookmark: _Hlk185685443]	Maktab kutubxonachisining kitobxonlarga kitob reklamasini tashkil etishi. Davomiyligi- doimiy, davriy.
Materiallar va jihozlar: qog‘oz, qalamlar, ko‘rsatgichlar, turli rasmlar.
Kitobni sifatli mahsulot (tovar) va mazmunli nashr sifatida qaraydigan bo‘lsak, uning reklamasini tashkil etishimiz kerak. Bunda kitob uchun ishlatiladigan qog‘ozning sifat darajasi, uning chidamliligi va ichidagi mazmuni katta ahamiyatga ega. Mana shu omillarga va boshqa xususiyatlarga qarab, kitobni kitobxonga tavsiya eta olishimiz mumkin.
Yuqorida ko‘rsatib o‘tilganidek, hozirgi vaqtda kitob reklamasining an’anaviy va zamonaviy turlari mavjud: 
1. Kitob ko‘rgazmalari jamoatchilik joylarida, kutubxonalarda tashkil qilingan kitob ko‘rgazmalari. Bu an’anaviy usul bo‘lib, biror mavzu, ma’lum sana yoki biror shaxsga bag‘ishlangan bo‘lishi mumkin. 
Kitob ko‘rgazmalari mazmuniga qarab 2 turga bo‘linadi: 
1) Doimiy kitob ko‘rgazmalari.
2) Davriy kitob ko‘rgazmalari.  
 Kitob ko‘rgazmasini tashkil etishda qo‘yidagi omillarga e’tibor beriladi. 
– qo‘limizdagi kitob iste’molchi faoliyatida qanday ahamiyat kasb etadi.
– kitobning muqovasi va uning zaruriylik tomonlari. 
– kitob tiraji va uning realizatsiya yo‘li.
– realizatsiya muddati.
 Kitob ko‘rgazmasining sarlavhasi, mazmunga mos rasm, portretlar, g‘azal, ruboiy va she’rlarning misralari uning qadrini, ta’sir kuchini oshiradi. 
2. Kitob savdo yarmarkalari. Odatda, nashriyotlar o‘zlarida nashr etilgan yangi nashrlarning savdo ko‘rgazmalarini o‘tkazib turadi. Iyul- avgust oylarida darslik, o‘quv qo‘llanmalarning savdo yarmarkalari gavjum maydonlar, bozorlar va o‘quv muassasalari oldida tashkil etiladi. Bu usul an’anaviy bo‘lib hisoblanadi. 
Yarmarkani nomlanishi, bezaklari, ishlash vaqti, muddati ko‘rsatib o‘tilishi kerak. 
3. Vitrinalar (peshtaxtalar)-Vitrinalar kitob magazinlari va kitob savdo yarmarkalarida tashkil etilib, kitobxonlarga, xaridorga qulaylik tug‘diradi. Yoki shov-shuv (sensatsiya) reportajlar va fotosuratlar joylashtirishga mo‘ljallangan axborot agentligi, gazeta va jurnal tahririyati binolarining oynakli joyi. Bu usul ham an’anaviy hisoblanadi va keng jamoatchilik foydalanadi. G‘arb mamlakatlari vitrinalarini do‘konning vizitka kartochkalariga tenglashtiradilar. Bu tushuncha haqiqatga yaqindir, chunki vitrinalar ustalik, did bilan nigohni jalb qiladigan tarzda tashkil etilsa iste’molchi unga befarq bo‘lmaydi. 
4. Adabiyotlar ro‘yxatlari. Qiziqtirilayotgan mavzu yoki kitobxonning ehtiyojidan kelib chiqib tuzilgan adabiyotlar ro‘yxati hisoblanadi. Biror shaxsga, sana-bayram, mavzuga, soaga bag‘ishlab adabiyotlar ro‘yxati tuziladi. Ro‘yxat bibliografik tavsifi tartib asosida annotatsiyasi bilan birga beriladi. Bu esa adabiytlarni kitobxonlarga reklama etishning yana bir usulidir.
Kutubxonada xizmatlarni rivojlantirishning eng jiddiy shakli mavjud xizmatlar va mahsulotga talabni rag‘batlantirish maqsadidagi kutubxona reklamasi – Kutubxonaning xizmatlari va mahsulotlari haqidagi ma’lumot hisoblanadi.
Reklamadan maqsad – Kutubxonaning ommaviyligini, uning resurslari va xizmatlariga talabni oshirish hisoblanadi
Reklama faoliyati vazifalariga quyidagilar kiradi:
– foydalanuvchilarda kutubxona to‘g‘risida muayyan bilimlarni shakllantirish;
– reklama qilinayotgan xizmatning asosiy istemolchisini aniqlash;
– istemolchining munosabatini, reklamaga javoban reaksiyasini o‘rganish;
Kutubxonaning reklama turlari:
–  ommaviy axborot vositalaridagi reklama;
– tashqi reklama (kutubxona binosi fasadining bezatilishi, turli planshetlarda, reklama uchun maxsus ajratilgan joylarda reklama);
– kutubxonaning ichida reklama (xonalarning bezatilishi, turli stendlar, ko‘rgazmalarni joylashtirish);
– reklama-axborot materiallari (bukletlar, varaqalar, xatcho‘plar, plakatlar, narxnomalar);
Reklama xabari quyidagi talablarga javob berishi lozim:
– reklama foydalanuvchilarning talablari va ehtiyojlariga mos bo‘lishi ;
–  reklama xabarini eslab qolish osonligi;
–  tushunarlilik, tezkorlik, aniqlik, rang  baranglik, ifodalilik;
–  xizmat darajasining  reklamada aytilganiga mosligi;
– foydalanuvchilarga taqdim qilinayotgan axborotning yangiligi;
– reklama qilinayotgan xizmatning foydalanuvchi uchun foydaliligi;
– xizmatdan foydalanish shartlari va qoidalarining ochib berilishi.
Kutubxonadagi reklama bir nechta yo‘nalishlarni o‘z ichiga oladi:
– kutubxona xizmatlarini reklama qiladigan veb-saytlarni shakllantirish va kiritish;
– kutubxona, uning ishlash rejimi va shu kabilar haqida axborot;
– resurslar, ularning tarkibi va tuzilishi haqida axborot;
– kutubxona ko‘rsatadigan xizmatlar to‘g‘risida axborot
– kitob yarmarkalari va o‘qish madaniyatini rivojlantirish tadbirlarini o‘tkazish;
– ko‘rgazmalar va namoyishlar tashkil qilish;
– ota-onalar bilan uchrashuvlarda ARM faoliyati bilan tanishtirish;
– o‘qish kunlari, axborot kunlari, mutaxasis kunlarini tashkil qilish va o‘tkazish;
– g‘oyalar yarmarkalari, yangi adabiyotlar ko‘rgazmalarini tashkil qilish;
        –  har xil turdagi taqdimotlar  tashkil qilish;
        –  kutubxonaning e’tiborni tortuvchi estetik ko‘rinishini yaratish;
        – ko‘rsatkichlar va peshlavhalarni aniq va chiroyli bajarish.
Kutubxonada reklama kampaniyasi. Kutubxona reklama kompaniyasi bu - bir maqsad bilan birlashtirilgan, ma’lum vaqt davrini qamrab oladigan va vaqt taqsimoti bo‘yicha bir reklama tadbiri boshqasini to‘ldiradigan bir nechta reklama tadbiridan iborat. 
Reklama kompaniyasi maqsadlari:
– kutubxonaning va kutubxonachi kasbining ijobiy imidjini  yaratish;
– stereotiplarga barham berish;
– kutubxonaning axborot markazlari sifatidagi manfaatlarini qonun darajasida himoyalash;
– qo‘shimcha moliyaviy mablag‘larni jalb qilish (shu jumladan homiylarni):
– xorijiy sheriklarni hamkorlikka jalb qilish
– foydalanuvchilarni kutubxona tomonidan ko‘rsatiladigan turli xizmatlarga va shu kabilarga jalb qilish;
– kutubxona bilan uning foydalanuvchilari o‘rtasida hamjihatlikni o‘rnatish va qo‘llab-quvvatlash;
– kutubxonaga nisbatan jamoatchilikning va hukumatning ijobiy munosabatiga ta’sir ko‘rsatish;
– kutubxona tomonidan ko‘rsatiladigan  xizmatlardan umumiy xabardorlikni kengaytirish. 
Ko‘rgazma va kitob reklamasini samarali bo‘lishi uchun o‘quvchilarga kitoblarni o‘qishga undovchi sovg‘alar yoki aksiyalarni tashkil etish mumkin. Masalan, ko‘rgazmaga tashrif buyurganlar orasida kitob sovg‘asi o‘tkazish.
Bu usullar kutubxonada kitob ko‘rgazmasi va kitob reklamasini muvaffaqiyatli tashkil etish uchun yordam beradi. Bu kabi tadbirlar kutubxonaga tashrif buyuruvchilarni ko‘paytirish va kitob o‘qish madaniyatini rivojlantirishga yordam beradi. 
Organayzer
Bu metod tarmoqlashning shunday turiki, unda faqat birlamchi yoki faqat ikkilamchi ma’lumotlar emas, balki, ham birlamchi, ham ikkilamchi ma’lumotlar ochiq qoldirib beriladi. O‘quvchilar qaysi tarmoq ochiq bo‘lsa, shu joyning ma’lumotini topishi kerak. Bunda ularga o‘qituvchi tomonidan yozilgan ma’lumotlar yordam beradi. Bu usulni o‘quvchilarning o‘ziga alohida qog‘ozga ham, yoki guruh uchun vatman qog‘oziga ham berish mumkin. Topshiriqning bajarilishini slaydlar orqali tekshirish ham mumkin. 
“ROUND ROBIN” metodi
Bu metod barcha ishtirokchilarning munozarada ishtirok etishini ta’minlaydi. Bu metod natijasi samarali bo‘ladi, chunki ishtirokchilar avval kichik guruhlarda savollarni muhokama qiladilar, so‘ngra esa har bir guruhdan vakil butun guruh oldida muhokama natijalarini aytadilar.
O‘tkazilish tartibi
ROUND ROBIN usuli hamma ishtirokchilarning bir-birlari bilan fikr hamda ma’lumot almashishlariga imkoniyat beradi.
Muhokama uchun savollar:
Men bu mashg‘ulotda quyidagi bilimga ega bo‘ldim….
Men bugun quyidagilarni o‘rgandim…
O‘z guruhdoshlarimga quyidagilar uchun minnatdorchilik izhor etaman…
Men o‘rganganlarimni darsda qo‘llashim uchun quyidagilar zarur ….
Menga muammoni yechishda …yordam beradi deb hisoblayman.
Foydalanilgan adabiyotlar ro‘yxati
1.“Axborot-kutubxona faoliyati to‘g‘risida” O‘zbekiston Respublikasi Qonuni 2011-yil 13-aprel, 280-son
2. O‘zbekiston Respublikasi Prezidentining 2019-yil 7-iyundagi PQ-4354-son qarori.  
3. Gʻaniyeva D. A., Ratner R. I. Taʼlim tizimidagi axborot-kutubxona jarayonlarini axborotlashtirishni tashkil etish va boshqarish. – Toshkent: Yangi asr avlodi, 2013.
4. Gʻaniyeva D. A. Axborot-kutubxona muassasalarida kitobxonlarni maʼnaviy-axloqiy tarbiyalashda madaniy-maʼrifiy tadbirlarning roli – Toshkent: Tafakkur, 2017. – 440 b. 

